b'\n_START_ARTICLE_\nFolketingets forretningsorden\n_START_PARAGRAPH_\nFolketingets forretningsorden er et regels\xc3\xa6t, der beskriver Folketingets arbejdsgang._NEWLINE_Folketinget fasts\xc3\xa6tter if\xc3\xb8lge Grundloven selv sin forretningsorden hvilket sikrer Folketinget en vis uafh\xc3\xa6ngighed i forhold til regeringen._NEWLINE_Den for offentligheden mest kendte paragraf er \xc2\xa7 20, der har givet navn til de s\xc3\xa5kaldte \xc2\xa7 20-sp\xc3\xb8rgsm\xc3\xa5l:_NEWLINE_\xc2\xa7 20_NEWLINE_Stk. 1. \xc3\x98nsker et medlem at indhente oplysninger om et offentligt anliggende, kan dette ske ved et sp\xc3\xb8rgsm\xc3\xa5l til vedkommende minister efter reglerne i denne paragraf._NEWLINE_Stk. 2. Sp\xc3\xb8rgsm\xc3\xa5let stilles skriftligt. Det skal v\xc3\xa6re kort og bestemt affattet og kan v\xc3\xa6re ledsaget af en kort skriftlig begrundelse. Det indgives gennem Lov- og Parlamentssekretariatet til formanden, som sender en genpart af sp\xc3\xb8rgsm\xc3\xa5let tillige med den eventuelle skriftlige begrundelse til ministeren. Sp\xc3\xb8rgeren kan udbede sig skriftligt eller mundtligt svar.'